b'\n_START_ARTICLE_\nNeuvostoliiton vallankaappausyritys 1991\n_START_SECTION_\nAlku\n_START_PARAGRAPH_\nMaanantaiaamuna 19. elokuuta 1991 Neuvostoliiton valtiolliset televisiokanavat lopettivat ohjelmansa mukaiset l\xc3\xa4hetykset ja alkoivat esitt\xc3\xa4\xc3\xa4 klassista musiikkia. T\xc3\xa4m\xc3\xa4 oli ennenkin merkinnyt kohta annettavaa t\xc3\xa4rke\xc3\xa4\xc3\xa4 poliittista ilmoitusta. Pian varapresidentti Gennadi Janajev ilmoitti televisiossa, ett\xc3\xa4 presidentti Mihail Gorbat\xc5\xa1ov oli terveyssyist\xc3\xa4 joutunut luopumaan teht\xc3\xa4vist\xc3\xa4\xc3\xa4n ja ett\xc3\xa4 h\xc3\xa4n, Janajev, oli nyt virkaatekev\xc3\xa4 presidentti._NEWLINE_Gorbat\xc5\xa1ov oli tuolloin loma-asunnollaan Forosissa Krimill\xc3\xa4. Vanhoilliset sulkivat Gorbat\xc5\xa1ovin sinne kotiarestiin, mutta Jeltsinin pid\xc3\xa4tt\xc3\xa4mist\xc3\xa4 viivyteltiin ja se kangerteli. Jeltsinin henkivartijan Kor\xc5\xbeakovin ja Jeltsinin mukaan KGB:n erikoisoperaatioihin valmistettu Alfa-yksikk\xc3\xb6 vain tarkkaili Jeltsinin toimia mets\xc3\xa4st\xc3\xa4 ja oli juonut alkoholia ainakin jonkin verran. Er\xc3\xa4iden tietojen mukaan Alfan miehet olisivat radioteitse kyselleet monta kertaa KGB:n p\xc3\xa4\xc3\xa4llikk\xc3\xb6 Krjut\xc5\xa1kovilta lupaa pid\xc3\xa4tt\xc3\xa4\xc3\xa4 Jeltsin, mutta saivat aina k\xc3\xa4skyn odottaa. T\xc3\xa4m\xc3\xa4n l\xc3\xa4hteen mukaan juovuksissa ollut kaappauksen johtaja Janajev ei olisi uskaltanut antaa pid\xc3\xa4tysm\xc3\xa4\xc3\xa4r\xc3\xa4yst\xc3\xa4. Krjut\xc5\xa1kov saattoi tarkoituksella viivytell\xc3\xa4 Alfan operaatiota, haluten tehd\xc3\xa4 t\xc3\xa4m\xc3\xa4n ensin lainsuojattomaksi ja pid\xc3\xa4tt\xc3\xa4\xc3\xa4 vasta sitten. Keskip\xc3\xa4iv\xc3\xa4n aikoihin, Jeltsinin jo l\xc3\xa4hdetty\xc3\xa4 Valkoiselle talolle, huvilan ymp\xc3\xa4rill\xc3\xa4 olleet KGB-miehet olisivat tulleet laskuvarjoj\xc3\xa4\xc3\xa4k\xc3\xa4reiksi pukeutuneina Jeltsinin huvilalle, miss\xc3\xa4 Kor\xc5\xbeakov olisi ottanut vieraat vastaan vieraanvaraiseen ven\xc3\xa4l\xc3\xa4iseen tapaan. Kor\xc5\xbeakov sy\xc3\xb6tti n\xc3\xa4m\xc3\xa4 everstiluutnantti Zaitzevin miehet, ja n\xc3\xa4m\xc3\xa4 l\xc3\xa4htiv\xc3\xa4t muutaman tunnin p\xc3\xa4\xc3\xa4st\xc3\xa4 unisina pois, istuttuaan ensin bussissaan.\n_START_SECTION_\nPoikkeustilakomitea\n_START_PARAGRAPH_\nJanajev ja seitsem\xc3\xa4n muuta kaappauksen johtajaa muodostivat valtion poikkeustilakomitean (\xd0\x93\xd0\x9a\xd0\xa7\xd0\x9f, GKT\xc5\xa1P), joka otti vallan k\xc3\xa4siins\xc3\xa4. _NEWLINE_Virallisesti vallan kaapannutta junttaa johti Neuvostoliiton varapresidentti Gennadi Janajev. Kaappaajiin kuuluivat my\xc3\xb6s Neuvostoliiton hallituksen p\xc3\xa4\xc3\xa4ministeri Valentin Pavlov, KGB:n johtaja Vladimir Krjut\xc5\xa1kov, puolustusministeri Dmitri Jazov, sis\xc3\xa4ministeri Boris Pugo, valtionyhti\xc3\xb6iden liiton johtaja Aleksandr Tizjakov, sotateollisen kompleksin johtaja ja puolustusneuvoston varajohtaja Oleg Baklanov ja maatalousneuvoston puhemies Vasili Starodubtsev. Kaappaushankkeen varsinainen johtaja oli Vladimir Krjut\xc5\xa1kov. Parlamentin puhemies Anatoli Lukjanov, Neuvostoliiton marsalkka Sergei Ahromejev ja Gorbat\xc5\xa1ovin henkil\xc3\xb6st\xc3\xb6p\xc3\xa4\xc3\xa4llikk\xc3\xb6 Valeri Boldin tukivat kaappaajia._NEWLINE_20. elokuuta olisi allekirjoitettu uusi liittosopimus, joka muuttaisi Neuvostoliiton suvereenien tasavaltojen liitoksi ja tunnusti ett\xc3\xa4 kuusi sopimusneuvotteluista poissa ollutta tasavaltaa (Armenia, Georgia, Moldova, Latvia, Liettua ja Viro) olivat vapaita eroamaan tai hyv\xc3\xa4ksym\xc3\xa4\xc3\xa4n my\xc3\xb6hemmin liiton. Kaappaajat vetosivat neuvostokansalaisiin ja varoittivat Neuvostoliiton tuhosta. Asevoimia m\xc3\xa4\xc3\xa4r\xc3\xa4ttiin avainpaikkoihin Moskovassa. Kaikki riippumaton media suljettiin. Muut poliittiset organisaatiot kuin kommunistipuolue m\xc3\xa4\xc3\xa4r\xc3\xa4ttiin hajotettaviksi. Neuvostoliitto julistettiin h\xc3\xa4t\xc3\xa4tilaan.\n_START_SECTION_\nVastarinta\n_START_PARAGRAPH_\nKaappaus alkoi kaatua t\xc3\xa4m\xc3\xa4n alun j\xc3\xa4lkeen paljolti sen tekij\xc3\xb6iden kykenem\xc3\xa4tt\xc3\xb6myyteen. Maan puhelimet ja s\xc3\xa4hk\xc3\xb6posti toimivat, mik\xc3\xa4 mahdollisti vastapuolen organisoitumisen. Suosittua Ven\xc3\xa4j\xc3\xa4n sosialistisen neuvostotasavallan johtajaa, presidentti Boris Jeltsini\xc3\xa4 ei vangittu. Jeltsin kokosi dat\xc5\xa1alleen Ven\xc3\xa4j\xc3\xa4n avainjohtajat, kuten p\xc3\xa4\xc3\xa4ministeri Ivan Silajevin, puhemies Ruslan Hasbulatovin, Leningradin pormestari Anatoli Sobt\xc5\xa1akin, Moskovan varapormestari Juri Lu\xc5\xbekovin ja kenraali Konstantin Kobetsin. He laativat vetoomuksen Ven\xc3\xa4j\xc3\xa4n kansalle ja poistuivat huvilalta. KGB:n Alfa-yksikk\xc3\xb6 piiritti huvilan, muttei edelleenk\xc3\xa4\xc3\xa4n pid\xc3\xa4tt\xc3\xa4nyt Jeltsini\xc3\xa4. Jeltsin meni Moskovan niin sanotulle valkoiselle talolle, miss\xc3\xa4 h\xc3\xa4n julisti panssarivaunun p\xc3\xa4\xc3\xa4lt\xc3\xa4 kaappauksen laittomaksi ja julisti televisiokameroille Ven\xc3\xa4j\xc3\xa4n asevoimien ja poliisin kuuluvan nyt h\xc3\xa4nen komentoonsa. Ulkomaille faksatut tiedotukset, jotka l\xc3\xa4hettiin takaisin Neuvostoliittoon, saivat Jeltsini\xc3\xa4 tukevat kansalaiset liikkeelle. Valkoisen talon ymp\xc3\xa4rille ker\xc3\xa4\xc3\xa4ntyi tuhansia ihmisi\xc3\xa4 odottamaan armeijan hy\xc3\xb6kk\xc3\xa4yst\xc3\xa4. Tamskaja-divisioonan joukot k\xc3\xa4\xc3\xa4nsiv\xc3\xa4t kuitenkin tykkins\xc3\xa4 talosta poisp\xc3\xa4in.\n_START_SECTION_\nKaappauksen luhistuminen\n_START_PARAGRAPH_\nUseimmat neuvostotasavallat tuomitsivat kaappaajat. Kaappaajat saivat tukea Libyalta ja Irakilta, mutta suurin osa ulkovalloista j\xc3\xa4tti kommentoimatta kaappauksen ja j\xc3\xa4\xc3\xa4den odottavalle kannalle. "Virkaatekev\xc3\xa4 presidentti" Gennadi Janajev piti lehdist\xc3\xb6tilaisuuden, jossa h\xc3\xa4n k\xc3\xa4ytt\xc3\xa4ytyi hermostuneesti eik\xc3\xa4 kyennyt vakuuttavasti perustelemaan kaappausta. Lis\xc3\xa4ksi Janajev oli selv\xc3\xa4sti juovuksissa._NEWLINE_Kaappaajien suunnitelma romahti parissa p\xc3\xa4iv\xc3\xa4ss\xc3\xa4 ensimm\xc3\xa4isiin vastoink\xc3\xa4ymisiin, etenkin Jeltsinin pontevaan ja n\xc3\xa4kyv\xc3\xa4\xc3\xa4n toimintaan. Poikkeustilakomitea antautui keskiviikkona 21. elokuuta 1991 kello kymmenen. Seitsem\xc3\xa4n sen j\xc3\xa4sent\xc3\xa4 pid\xc3\xa4tettiin heti, sis\xc3\xa4ministeri Pugo ja marsalkka Ahromejev tekiv\xc3\xa4t itsemurhan.\n_START_SECTION_\nKaappaus lopetti Neuvostoliiton\n_START_PARAGRAPH_\nGorbat\xc5\xa1ov palasi Moskovaan torstaiaamuna 22. elokuuta. H\xc3\xa4n ei kyennyt reagoimaan tilanteeseen. H\xc3\xa4n ylisti puheessaan tavanomaista neuvostofraseologiaa k\xc3\xa4ytt\xc3\xa4en Lenini\xc3\xa4 ja sosialismia, kun samaan aikaan Moskovassa kaadettiin Leninin ja Dzer\xc5\xbeinskin patsaita Ljubjankan edest\xc3\xa4 ja Leninin mausoleumi suljettiin tuhoamisen pelosta yleis\xc3\xb6lt\xc3\xa4._NEWLINE_Kaappausyrityksell\xc3\xa4 oli laajoja seurauksia, kun Jeltsin kielsi sen j\xc3\xa4lkeen sek\xc3\xa4 Neuvostoliiton ett\xc3\xa4 Ven\xc3\xa4j\xc3\xa4n kommunistiset puolueet. Kaappauksen j\xc3\xa4lkeiset nelj\xc3\xa4 kuukautta olivat Neuvostoliiton lopun aikaa. Kommunististen puolueiden varat takavarikoitiin. T\xc3\xa4m\xc3\xa4 j\xc3\xa4tti \xe2\x80\x93 hetkeksi vain \xe2\x80\x93 Gorbat\xc5\xa1oville vain Neuvostoliiton presidentin aseman._NEWLINE_Syyskuussa 1991 Neuvostoliitto tunnusti kaikkien Baltian maiden itsen\xc3\xa4isyyden. Kaikki neuvostotasavallat itsen\xc3\xa4istyiv\xc3\xa4t. Neuvostoliiton tilalle tuli Suvereenien valtioiden liitto. Marraskuussa 1991 siihen liittyi seitsem\xc3\xa4n uutta itsen\xc3\xa4ist\xc3\xa4 valtiota. Ven\xc3\xa4j\xc3\xa4n j\xc3\xa4lkeen suurin entinen neuvostotasavalta Ukraina j\xc3\xa4i liitosta pois \xe2\x80\x93 julistautuen itsen\xc3\xa4iseksi 1. joulukuuta 1991. Ven\xc3\xa4j\xc3\xa4 tunnusti sen itsen\xc3\xa4isyyden 3. joulukuuta. Ven\xc3\xa4j\xc3\xa4n valtaa liitossa lis\xc3\xa4si Jeltsinin p\xc3\xa4\xc3\xa4t\xc3\xb6s, ettei Ven\xc3\xa4j\xc3\xa4n kannata ottaa liittoon kaikkia halukkaita, uusia ja k\xc3\xb6yhi\xc3\xa4 tasavaltoja._NEWLINE_Valko-Ven\xc3\xa4j\xc3\xa4n, Ukrainan ja Ven\xc3\xa4j\xc3\xa4n johtajat perustivat Itsen\xc3\xa4isten valtioiden yhteis\xc3\xb6n IVY:n Valko-Ven\xc3\xa4j\xc3\xa4n p\xc3\xa4\xc3\xa4kaupungissa Minskiss\xc3\xa4. T\xc3\xa4ten ne hylk\xc3\xa4siv\xc3\xa4t vuonna 1922 laaditun Neuvostoliiton perustaneen liittosopimuksen. IVYyn liittyi 21. joulukuuta 1991 Keski-Aasian tasavaltoja, muun muassa Armenia ja Azerbaid\xc5\xbean. Georgia j\xc3\xa4i pois IVYst\xc3\xa4 vuoteen 1993 asti. Aikoinaan Neuvostoliittoon 1940-luvulla pakkoliitetyt Baltian maat j\xc3\xa4iv\xc3\xa4t IVYn ulkopuolelle._NEWLINE_Mihail Gorbat\xc5\xa1ov erosi Neuvostoliiton johdosta 25. joulukuuta 1991. Eron j\xc3\xa4lkeen Neuvostoliiton lippu laskettiin Kremlin salosta pois. Tilalle nostettiin Ven\xc3\xa4j\xc3\xa4n federaation valko-sini-punainen trikolori. Neuvostoliitto lakkasi virallisesti olemasta. Sen hajoamista seurasi talousromahdus ja vakavia sosiaalisia ja v\xc3\xa4est\xc3\xb6poliittisia ongelmia useissa osatasavalloissa ja verisi\xc3\xa4 aseellisia konflikteja Kaukasiassa, Keski-Aasiassa ja Moldovassa. J\xc3\xa4lkik\xc3\xa4teen Vladimir Putin on lausunut Neuvostoliiton hajoamisen olleen "vuosisadan suurin geopoliittinen katastrofi."_NEWLINE_Elokuun kaappausta johtaneet Janajev ja 11 muuta tuomittiin vallankaappausyrityksest\xc3\xa4. Heid\xc3\xa4t armahdettiin helmikuussa 1994.'